《旷维宁于舟中架屋名临清轩》
元代·刘崧

旷子雅怀江海情，船头葺屋爱临清。波间明月有时堕，水底白云终日行。

幽鸟踏波看洗盏，老龙抱石听吹笙。伤心华屋成尘土，便拟从君觅翠瀛。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。